**«Анэдэлъхубзэр лъэпкъым и гупсэщ»**

 Абгъуэм икlыу бгъэр лъэтэнум,

 Хуейкъэ дамэр ишэщlын.

 Цlыхур цlыхуу ялъытэнумэ,

 Хуейкъэ и бзэр ищlэжын.

 Къагъырмэс.Б.

Анэдэлъхубзэ! Си бзэ дыщэ! Ар зэбгъапщэ хъун щыlэкъым икlи ар зыми ещхькъым. Сызыгъэгушхуэ псалъэхэр зэрызэхэсщlэр, сызыщыщ лъэпкъри, ди хабзэ дахэхэри, ди щlыналъэм хуиlэ пыщlэныгъэри къэзыгъэщlыр уэращ. Ижь – ижьыж лъандэрэ си лъэпкъым фlыуэ иlар, зэрыпсэууэ щытар, хабзэ къагъэщlахэр – псори си анэдэлъхубзэрщ тхуэзыхъумар. Бзэм цlыхур егъасэ, ди лъэпкым и гъащlэ псор гъуджэм хуэдэу къощ. Ди бзэ дахэм и фlыгъэкlэ дэ дыщыгъуазэщ ди адэжьхэм къадэгъуэгурыкlуа уэрэд, хъыбар, псысэ, таурыхъ гъэщlэгъуэнхэм, тхыдэм къыщыхъуа lуэхугъуэ инхэм. Бзэм хузэфlэкlым уасэ иlэкъым. Лъэпкъым ди «пщэдей» къэкlуэнум быдэу епхауэ къалъытэ ди анэдэлъхубзэр тхъумэн хуейщ. Нэгъуэщlыбзэ зрагъащlэурэ, я анэдэлъхубзэр хыфlэзыдзэр, абы гулъытэ хуэзымыщlыр адыгэу сыбжкъым. «Уадыгэ, уэ?» жаlэу къыщоупщlкlэ, «сыадыгэщ» жыпlэныр мащlэщ, сыту жыпlэмэ, псом япэ бзэм урипсалъэу, уригупсысэу, лъэпкъ хабзэхэр бгъэзащlэу ущытын хуейщ. Нобэ ди анэдэлъхубзэм пщlэ хуэдмыщlыжмэ, дэ дыхуэмеижмэ, хэт абы хуэныкъуэр? Сэ еджапlэм адыгэ къыздеджэхэм ди бзэр гугъуу, хьэрф зэгуэтхэр зэбгъэщlэну хьэлъэу къэзылъытэхэри къыздоджэ. Ар пэжкъым икlи тэмэмкъым. Си гугъэмкlэ езыхэм я лажьэщ, бзэр фlыуэ зэрамыгъэшэрыуэфыр. Лажьэ зимыlэ

**Страница 2**

анэдэлъхубзэм хуэмыфащэ тралъхьэ. Ахэр псори зи лажьэр анэ – адэхэрауэ собж, сыту жыпlэмэ я унагъуэхэм езыхэри ирипсалъэкъым , я бынхэри ирагъэпсалъэркым. Сэ къалэм сызэрыдэсу, ди унагъуэм дызэрыпсалъэр адыгэбзэщ , икlи сызэрыгупсысэр си бзэмкlэщ. Бзэр анэ быдзышэм щlыгъуу къысlуралъхьащ си анэ-адэм. Апхуэдэу зэрыщытым срогушхуэ, сропагэ. Анэдэлъхубзэм и дахагъыр, и lэфlагъыр си лъым хэтщи, сэ сынасыпыфlэ дыдэу зызобжыж. Сэ къызэрысщыхъумкlэ, уи бзэр фlыуэ плъагъумэ, уи лъэпкъри, уи Хэкури, укъэзылъхуахэри фlыуэ болъагъу. Аращи, къару зэкъуэткlэ ди бзэр тхъумэн хуейщ! Си тхыгъэр сыухыну сыхуейт си гум къикlа усэ цlыкlумкlэ:

Сэ срипхъущ адыгэ лъэпкъым,

Си щlыналъэщ Черкес Хэку.

Сыпсэухукlэ сщыгъупщэнкъым,

Си бзэу, гъащlэр схуэзгъэунэху!